เชิญชวนชมไฟประดับ เนื่องในโอกาสวันเฉลิมพระชนมพรรษา สมเด็จพระนางเจ้าฯ พระบรมราชินี 3 มิถุนายน 2565
นายจุมภฎ หิมะเจริญ ผู้อำนวยการฝ่ายสื่อสารองค์กร การไฟฟ้านครหลวง หรือ MEA เปิดเผยว่า เพื่อเป็นการเฉลิมพระเกียรติ เนื่องในโอกาสวันเฉลิมพระชนมพรรษา สมเด็จพระนางเจ้าฯ พระบรมราชินี วันที่ 3 มิถุนายน 2565 MEA ดำเนินการติดตั้งตกแต่งไฟประดับจำนวนกว่า 2 ล้านดวง และไฟเส้นรวมความยาวกว่า 41 กิโลเมตร เพื่อประดับในสถานที่ต่างๆ รวม 30 แห่ง ได้แก่ พระที่นั่งอัมพรสถาน วังศุโขทัย พระบรมมหาราชวัง วังสวนจิตรลดา วังสระปทุม พระที่นั่งอนันตสมาคม สนามเสือป่า ทำเนียบองคมนตรี กระทรวงมหาดไทย สนามหลวง ถนนราชดำเนินใน อาคารวัฒนวิภาส การไฟฟ้านครหลวง สำนักงานใหญ่ คลองเตย การไฟฟ้านครหลวง สำนักงานเพลินจิตและที่ทำการไฟฟ้านครหลวงเขตทุกแห่ง โดยได้เริ่มดำเนินการติดตั้งตกแต่งดวงไฟประดับและเปิดให้ชม ตั้งแต่วันนี้ถึง 10 มิถุนายน 2565 เวลา 18.30 น.- 21.00 น. ของทุกวัน ขอเชิญชวนประชาชนร่วมสัมผัสความงดงามของดวงไฟประดับเนื่องในโอกาสมหามงคลนี้